Մի փոքր անհավանական է, որ Դուշանբեում ընդամենը րոպեների ընթացում հնարավոր էր ձեռք բերել այսպիսի սկզբունքային համաձայնություններ, եթե դրանց չնախորդեին նախապատրաստական դիվանագիտական աշխատանքներ, մանավանդ որ Հայաստանի ու Ադրբեջանի միջև վստահության մակարդակը գտնվում է աննախադեպ ցածր նշաձողի վրա ու բանակցային գործընթաց, որպես այդպիսին, գոյություն չունի։ Մյուս կողմից՝ Իլհամ Ալիևն ու Նիկոլ Փաշինյանն իրար գործնականում չեն ճանաչում ու կողմերի տրամագծորեն տարբեր դիրքորոշումների, այլ խոսքով՝ բանակցային ընդհանուր օրակարգի բացակայության հետևանքով հնարավոր չի դառնում նաև երկու երկրների ղեկավարների բանակցությունների կայացումը։